DTAC โบรกฯชี้ปี 62 กำไรโตก้าวกระโดดคาดสูงกว่า 5 พันลบ.แนะซื้อเป้า 52 บ.
DTAC โบรกฯชี้ปี 62 กำไรโตก้าวกระโดดคาดสูงกว่า 5 พันลบ.แนะซื้อเป้า 52 บ.
4 ม.ค. 2562

บล.ไอร่า ระบุในบทวิเคราะห์วันนนี้(4ม.ค.) ว่า บริษัท โทเทิ่ล แอ็คเซ็ส คอมมูนิเคชั่น จำกัด (มหาชน)  หรือ DTAC เริ่มต้นระบบใบอนุญาตได้ด้วยดี โดยนอกเหนือจากแรงกดดันด้านต้นทุนที่ลดลงอย่างมีนัยฯ ซึ่งสะท้อนออกมาในผลประกอบการ 4Q/61 ที่ฟื้นตัว โดยเรามองว่าฐานกำไรที่ราว 1 พันล้านบาทต่อไตรมาส สามารถคาดหวังได้ในช่วงถัดจากนี้
เบื้องต้นคาด 1Q/62 ผลการดำเนินงานยังเป็นไปได้ด้วยดี แม้จะต้องบันทึกค่าตัดจำหน่ายในอนุญาต 900 และ 1800 MHz เข้ามาเต็มไตรมาส แต่จะถูกชดเชยได้ด้วยต้นทุนนำส่งภาครัฐที่ลดลง หลังออกจากช่วงเยียวยา ตั้งแต่ 16 ธ.ค. 61 ซึ่งเป็นช่วงที่มีต้นทุนสูงกว่าระบบใบอนุญาต
ความสามารถในการแข่งขันของ DTAC จะค่อยๆ ดีขึ้น จากการความพยายามในการขยายโครงข่าย 2300 MHz ซึ่งจะทำให้ DTAC มีความได้เปรียบในเขตเมือง โดยเราประเมินว่าการขยายโครงข่ายขนานใหญ่นี้จะแล้วเสร็จในช่วง 2Q/62 และน่าจะทำให้ DTAC แก้ไขสถานการณ์ลูกค้าไหลออกที่ประสบมาตลอด 3 ปีได้ ประเมินราคาเป้าหมายปี’62 ที่ 52.00 บาท